
PRÒLEG

Un pròleg breu per a un llibre immens. Tan immens com tots els qui en formeu part, dones i homes que al llarg dels darrers set anys ens heu regalat allò més preuat: la vostra paraula. Per això cal que siguem breus, per donar-vos la paraula de nou, per llegir-vos una vegada més i per recuperar una part de la nostra història, que també és la vostra. Perquè sense vosaltres aquest llibre no seria possible. Perquè sense vosaltres 7accents no hauria estat possible.

7accents naixia l’11 de setembre de 2014, en el marc de la Diada Nacional de Catalunya, amb la voluntat de posar el periodisme en mans de la gent. Periodisme reflexiu sortit de l’ànima i no de la butxaca que vau fer possible tots vosaltres gràcies a una massiva campanya de micromecenatge en què recaptàvem més de 15.000 euros per elaborar un model de diari que reflectís el nostre ideal de país: independent, lliure, obert a tothom i, sobretot, fort.

Set anys després, 7accents ha sumat prop d’un centenar d’esforços per esdevenir el mitjà més plural de la demarcació de Lleida, i és que homes i dones de totes les edats, oficis i procedències hi han tingut cabuda a l’hora d’expressar una diversitat d’opinions pròpia de la societat diversa i plural en què volem erigir-nos. I amb una paritat de gènere que hem trobat sense buscar, la qual cosa ens esperona a seguir apostant per una major presència de les dones als mitjans. A més, d’acord amb les famílies del Marc Retamero, el Xavier Porta i la Montse Bertran, es destinarà la totalitat dels ingressos d’aquest llibre a #micompañerodeviaje, associació solidària contra el càncer infantil i juvenil; NET España (Asociación de Pacientes con Tumores Neuroendocrinos), i ASPID (Associació de Paraplègics i Discapacitats Físics de Lleida). Perquè la que era la seva lluita ara també és la nostra. I la de totes i tots.

«Torna-la a tocar, Sam», se suposa que li deia el personatge a qui donava vida Ingrid Bergman al que interpretava Dooley Wilson a Casablanca. Cadascuna de les pàgines d’aquest llibre són com les tecles d’un piano: totes sonen diferent, però juntes configuren un so únic que no ens cansem d’escoltar una vegada i una altra. En definitiva, un total de 77 articles que heu triat els mateixos protagonistes i que resumeixen a la perfecció els primers set anys de vida de 7accents: veus plurals en un món plural. I el que hagi de sonar a partir d’aquí ja és una altra història. Una història que, amb sort, continuarem tocant plegats.

Gerard Martínez Minguell, director de 7accents

Maria Fauria Reñé, editora de 7accents


Any 0. Quan el cul del món es converteix en el melic de l’Estàtua de la Llibertat

07/11/2014

Joan Camp, empresari editorial

L’ESTÀTUA DE LA LLIBERTAT TAMBÉ

El crowdfunding està més de moda que mai, però de fet és una manera de treballar que ve de molt enrere. Per posar un exemple, l’Estàtua de la Llibertat va ser construïda gràcies a la campanya de recollida de donatius econòmics que va iniciar Joseph Pulitzer entre la població a través del diari New York World davant de la passivitat del Govern. Però no us penseu que això només passava als països anglosaxons. A casa nostra en tenim un exemple molt nostrat, que també va seguir aquesta via. Es tracta del monument a Verdaguer.

Així, doncs, on es troba el punt d’inflexió entre l’abans i l’ara? Doncs segurament en el grup de rock britànic Marilion. I per què? Doncs perquè un nodrit grup de fans residents als Estats Units va muntar un web per recollir aportacions. Això passava l’any 1997, i el web va recollir 60.000 dòlars, que van servir perquè la banda acabés realitzant no un concert, sinó tota una gira sencera. En aquest moment, Internet havia intervingut per primera vegada, i no seria la darrera. El crowdfunding, tal com el coneixem avui, s’havia posat en marxa!

11/11/2014

Laia Dolcet, comunicadora

ELLA

La vista li comença a fallar. De vegades, quan s’ha de concentrar, el seu pols li juga males passades. Els genolls, ambdós operats, li fan mal. Sovint li sento dir que no és la d’abans, que s’ha fet gran. Però ella… ella és vital. Cus, va a comprar, fa i desfà teles i patrons, pinta figures i quadres, porta la casa, organitza dinars per a quinze, o per a vint, m’arregla la roba quan he d’actuar… i somriu si algun cop li demano que faci el paperot davant de càmera. Aquest diumenge, 9 de novembre, ha fet 84 anys.

Un dia com qualsevol altre. Un 9-N aparentment normal, si no fos pel degoteig constant de la pluja que marcava l’inici de la jornada. Això i que, el dia del seu aniversari, més de dos milions de persones sortien al carrer per exercir el seu dret a vot, tot prenent part en una consulta (o procés participatiu) vetada i il·legalitzada des del seu engendrament.

Coincidint amb l’efemèride personal, ella, tot i cansada, també sortia al carrer. I com ella eren milers els padrins octogenaris, nonagenaris i, fins i tot, centenaris que, amb ajuda o sense, feien mans i mànigues per dipositar el sobre blanc dins de l’urna.

Poc importa el sentit del vot. Poc importa el resultat final. Padrins com la meva àvia aquest diumenge ens han donat una lliçó. Ens han demostrat com, de vegades, quasi per art de màgia, les forces afeblides pel pes de l’edat poden ressorgir de temps passats quan et neguen un dret bàsic. No ets la d’abans. Ets millor.

16/11/2014

Lupe Ribot, il·lustradora i dissenyadora

CERVERA POWER

19/11/2014

Ares Valdés, periodista

A PRIMERA VISTA

Ha decidit no posar ceba a la truita de patata i, com que no vol que els nens tinguin la tensió gaire alta, hi ha posat poca sal. Vol sorprendre la nova família amb la qual conviurà a partir de desembre, i per això ara practica. Té bona pinta, almenys a primera vista, com totes les coses. Tothom la felicita, l’anima i li diu que li anirà molt bé, perquè a primera vista sembla molt fàcil marxar de casa per poder treballar.

Com milers de joves, l’Àngela se’n va a treballar a l’estranger. No tira la tovallola, només la deixa al penjador fins que tornin a arreglar la maquinària. No li ha quedat més remei, porta dos anys buscant feina i l’únic que troba són contractes laborals precaris que no valoren la seva feina. És educadora social i, per tant, sap bé quines són les regles del joc. Cansada que se’n riguin d’ella i de no aprofitar el seu temps, ha decidit millorar l’anglès i anar d’au pair a Irlanda. Au pair, dos mots que haurien d’incloure en la nova edició del diccionari de la Reial Acadèmia Espanyola per la gran quantitat de joves que s’han decantat per aquesta experiència. L’Àngela s’encarregarà dels nens de la casa a canvi que la família l’aculli temporalment. L’objectiu era millorar l’anglès i conèixer una cultura nova; ara és guanyar un petit sou i aprendre anglès.

El nombre de joves catalans que marxaven a l’estranger en busca d’una feina «digna» va augmentar un 9,24 % durant el 2014, passant dels 50.640 joves del 2013 als 55.319 d’enguany. Aquestes dades es van conèixer a l’agost. No soc bruixa, encara que m’agradaria tenir una bola màgica, però auguro que aquesta xifra augmentarà amb l’arribada de Nadal i del 2015, perquè qui no demana tenir un treball estable i ben remunerat com a propòsit d’any nou? Si volen aconseguir-ho, hauran de tenir el valor per deixar tot el que havien aconseguit fins ara i endinsar-se en una nova aventura.

Després d’aprendre a fer truites de patates, magdalenes i pa de pessic, el següent repte és saber fer una paella i uns caragols a la llauna. Li queden quasi dues setmanes per canviar l’a primera vista per una realitat encoratjada amb molt de valor.

26/12/2014

Imma González, comunicadora audiovisual i productora cinematogràfica

EL CUL DEL MÓN

Lleida fa fàstic. I ho dic des de l’estima més profunda cap a la ciutat que m’ha vist néixer i créixer. Una ciutat en què la cultura està morta. Al mateix temps que a Barcelona, per exemple, acaben d’obrir uns nous cinemes dedicats exclusivament a la projecció de documentals, pel·lícules o curtmetratges de caire independent, a Lleida cada cop tenim menys oferta cinematogràfica entre la qual escollir. I això mateix passa amb la música. El Columpio Asesino? Què és això? Vetusta què? No, no… Millor tornem a portar La Pegatina, que a tothom li agrada. I per a després… Per què portar un grup de surf rock que ens farà ballar a tots fins que surti el sol i passar-nos-ho bé quan podem posar una discomòbil que punxarà la mateixa música que porta punxant fa vint anys?

Algú s’ha parat a pensar que, després d’haver vist La Pegatina cinc o sis vegades, la gent pot estar-ne una mica farta? De debò ningú no ha caigut en què les discomòbils s’haurien d’haver quedat totes enterrades al segle passat?

Però no ens equivoquem, el problema no és de les promotores que organitzen els concerts i les festes majors (que també); el problema, primer de tot, és nostre, dels ciutadans. Perquè, encara que ens queixem, la gran majoria continuem anant als concerts cada any. Perquè, en lloc d’actuar i intentar canviar les coses, ens aferrem a una frase que, com diu un amic meu (músic, per cert), hauria d’estar vetada: «És el que la gent vol». Com veieu, estem dins d’un bucle infinit de polítics que no fan res per canviar les coses perquè els ciutadans les accepten, i de ciutadans que accepten les coses perquè creuen que no hi poden fer res.

Davant d’aquesta situació, la gran pregunta és: què es pot fer per canviar-ho? Primer de tot, hauríem de canviar el nostre xip. No és cert que tota la programació musical de totes les sales, clubs, teatres i l’Auditori de Lleida sigui nefasta. El que sí que és cert és que cada vegada que venen a tocar grups una mica alternatius les sales estan buides, que cada vegada que a l’Auditori de Lleida ve un guitarrista conegut internacionalment o un pianista aclamat als cinc continents l’Auditori està buit. La gent ni tan sols se n’assabenta. I sabeu de qui és el problema? Endevineu… Nostre! El menfotisme absolut és el sistema que regeix la nostra ciutat. Un menfotisme que ens està portant a la incultura, a l’antiavantguarda; a ser, amb perdó, el cul del món, allà on ningú no vol anar.

Més interès per la cultura, menys «És que aquest concert costa 5 euros i no conec el grup» i menys (gens) Paquirrín a les festes majors. Això és el que cal.

Un grup de xicots aficionats als macrobotellons es va revolucionar fa poc perquè no es va poder tirar endavant un projecte d’una macrodiscoteca al campus universitari. Indies, culturetes, poetes, fans de David Lynch, músics alternatius i demés fauna lleidatana, de debò no podem fer alguna cosa més?

03/01/2015

Dani Martínez, comunicador audiovisual i director de fotografia

AMAGAT DARRERE DE LA PORTA

Dilluns, deu de la nit. Un petó de la meva mare fa que comprengui que ja hauria d’haverme ficat al llit. És hora de dormir. Tanco els ulls.

Com cada dilluns, una inquietant música, que em posa els pèls de punta, es cola dins del meu timpà i m’arrabassa la son d’una bufetada. Com cada dilluns a la mateixa hora, però uns quinze minuts més tard, torno a sortir de puntetes de la meva habitació i m’amago darrere de la porta de la sala d’estar de casa. La vella tele de tub dels meus pares (moderna aleshores) m’enlluerna una vegada més i m’obliga a mirar aquell opening que després em faria tenir malsons i que amb els anys em portaria a idealitzar un programa de televisió del qual avui dia segueixo enamorat. Com cada dilluns, els agents Mulder i Scully resolen casos d’allò més paranormals, mentre jo dormo, o ho intento. Com cada dilluns, Telecinco emet un nou capítol de The X-Files. Com cada dilluns, aconsegueixo tancar els ulls desitjant ser gran per no tornar a tenir por mai més.

27/02/2015

Jordi Pérez, periodista

CANT DE SIRENES

Marta Camps, braç dret d’Àngel Ros fins fa uns dies, ha optat pel suïcidi polític. Si més no, això sembla a primer cop d’ull. Malgrat que tingui raó (de moment, el ventilador de la brossa no empudega, sinó que li dona més revolucions), enfrontar-se al cap, que te l’aparell del partit a l’abast, és caminar cap a la mort. Els fets ho confirmen. El PSC fa costat a l’alcalde, en un intent de posar fi al conflicte. Però l’ambiciosa Marta és tan ruc que vol morir matant? Ho dubto. No he conegut cap polític, i en porto uns quants, que en situacions similars s’hagin fet l’harakiri conscientment. N’hi ha hagut que s’han ofegat solets errant l’estratègia o escoltant cants de sirenes aduladores que et condueixen cap al penyasegat. Sirenes amb esperit de revenja que mouen els fils de l’innocent titella. I és que Ros, en la seva carrera, també n’ha deixat uns quants, de cadàvers pel camí.

27/03/2015

SECCIÓ «NO PENSO IGUAL QUE TU, AMOR MEU»

Alfonso L. Congostrina, periodista i parella de la Cecília

L’HORA DELS ADEUS

La Ceci és una apassionada dels aniversaris. Encara diria més: és una plasta dels aniversaris, no hi ha celebració que no hagi de tenir garlandes, globus i mil i una bestieses que costen quartos, embruten i després s’han de netejar. A mi, en canvi, m’agrada celebrar l’aniversari de noces por todo lo alto. Llenço la casa per la finestra, agafo els tres membres que conformem la meva família, em lligo la manta al cap i anem a un italià molt exclusiu (el nom comença per Taglia- i acaba per -tella). Com a senyors, i que no falti de res. Dos plats de pasta a compartir entre tres i, com que un dia és un dia, fins i tot demano una amanida pel mig.

El proper 13 d’octubre es compliria una dècada de la meva arribada a Lleida. Vaig venir amb ganes de menjar-me el món. Algú al polígon va decidir donar-me l’oportunitat que encara no havia trobat a la gran ciutat. No va ser fàcil, i a Lleida li dec moltes coses. Em vaig casar, vaig tenir una filla i grans amics.

Vaig comprar un pis cèntric amb hipoteca a 40 anys, vaig riure, vaig plorar, vaig odiar els vint dies de boira seguits i els 48 graus a l’ombra del mes d’agost. Vaig gaudir de la millor Lleida i vaig patir la Lleida covarda i ressentida. La mateixa que va voler sepultar-me professionalment.

No sé si tornaré a treballar a la capital del Segrià mai més, però, ja que aquest és el meu últim article a 7accents, vull explicar quelcom que he comentat a tot aquell que m’ha volgut escoltar. Durant la meva vida professional mai vaig criticar un company públicament. Fos del mitjà que fos. Mai vaig realitzar crítiques personals a càrrecs públics (una altra cosa és la capacitat que tenen els nostres líders per tractar amb periodistes que intentin qüestionar-los). Sempre em vaig dedicar als successos i els meus temes parlaven de pobres desgraciats que robaven, mataven…

I mai vaig tenir un càrrec, encara que alguns ho creguessin. Sempre vaig ser redactor. Un mercenari que treballava per quatre duros a casa i per donar de menjar a la meva filla. En fi, ja m’he quedat tranquil. Fer articles amb tocs d’humor sobre la vida en parella ha estat molt divertit. Però, com que avui ha quedat seriot, després de donar les gràcies a 7accents, cal aixecar els ànims: «Pues había un señor que tenía un perro que se llamaba Mistetas…».

27/03/2015

Cecília López, periodista i parella de l’Alfonso

LA FESTA D’ANIVERSARI

Aquest dissabte l’Alfonso en fa 38 i, encara que no sigui un número rodó, cal celebrar-ho. Ja ho tinc tot pensat. El tema, una festa marinera. Ara que ja no vivim a Lleida i que ens hem traslladat a la Barceloneta, ens hem d’esforçar per a integrar-nos al barri. I aquí tot gira entorn del mar. Fins i tot el nom del col·legi de la nena té a veure amb el mar, que es diu escola Mediterrània i és a tocar de la platja. Doncs això. Que surts de casa i no pares de trobar-te surfistes, turistes, mariners i gavines i, com que ara al senyor se li ha posat al cap

